Усяжскі сельсавет

**У́сяжскі сельсавет** — адміністрацыйна-тэрытарыяльная адзінка ў складзе Смалявіцкага раёна Мінскай вобласці. Цэнтр — пасёлак Усяж.

## Геаграфія 
Сельсавет знаходзіцца на паўночны захад ад Смалявічаў. На тэрыторыі сельсавета размешчана 10 садовых таварыстваў.

## Гісторыя 
У лістападзе—снежні 1917 года ў адпаведнасці з рашэннем 2-га Усерасійскага з’езда Саветаў аб пераходзе ўсёй улады да Саветаў пачалі паўсюдна арганізоўвацца і стварацца Саветы рабочых і сялянскіх дэпутатаў. У гэты час у ліку іншых сельскіх Саветаў быў арганізаваны **Емяльянаўскі сельскі Савет** у вёсцы Емяльянава. З 20 жніўня 1924 года сельсавет у складзе Смалявіцкага раёна Менскай акругі БССР. Пасля скасавання акруговай сістэмы 26 ліпеня 1930 года ў Смалявіцкім раёне БССР. З 20 лютага 1938 года ў складзе Мінскай вобласці. З 25 снежня 1962 года ў складзе Мінскага раёна, з 6 студзеня 1965 года ў складзе адноўленага Смалявіцкага раёна. 10 лютага 1977 года цэнтр сельсавета перанесены ў пасёлак Усяж, сельсавет перайменаваны ў Усяжскі. 23 сакавіка 1987 года ў склад Прылепскага сельсавета перададзены 2 населеныя пункты (вёскі Высокае і Ізбіцкае), у склад Азярыцкаслабадскога сельсавета перададзены 2 населеныя пункты (вёскі Дубовікі і Малое Залужжа), у склад сельсавета з Жодзінскага сельсавета перададзена вёска Напалкі. 22 мая 1998 года ў склад Жодзінскага сельсавета вернута вёска Напалкі. 28 снежня 2000 года вёска Дубовікі вернута ў склад сельсавета з Азярыцкаслабадскога сельсавета. 5 сакавіка 2008 года вёска Куркава атрымала статус аграгарадка, цэнтр сельсавета перанесены ў аграгарадок Куркава. 30 кастрычніка 2009 года да сельсавета далучана тэрыторыя скасаванага Юр’еўскага сельсавета (9 населеных пунктаў: аграгарадок Юр’ева, вёскі Антаполле, Кальнікі, Мглё, Прудзішча, Сарнацкае, Сутокі, Хаценава і Юзафова), 16 снежня 2009 года — частка скасаванага Прылепскага сельсавета (5 населеных пунктаў: вёскі Высокае, Ізбіцкае, Кавалеўшчына, Тадуліна і Усяжа). 24 верасня 2013 года цэнтр сельсавета перанесены ў пасёлак Усяж.

## Насельніцтва 
Насельніцтва сельсавета паводле перапісу 2009 года (10 населеных пунктаў) — 3110 чалавек, з іх 91,6 % — беларусы, 6,4 % — рускія, 1,0 % — украінцы; паводле перапісу 2019 года (24 населеныя пункты) — 4832 чалавекі.

## Эканоміка 
Праз тэрыторыю сельсавета праходзяць вузкакалейная чыгунка і рэспубліканская аўтадарога Лагойск — Смалявічы — Мар’іна Горка .

На тэрыторыі сельсавета размешчана 15 прадпрыемстваў розных формаў уласнасці. Найбольш буйныя:
* ААТ  «Торфабрыкетны завод» Усяж». Спецыялізацыя — вытворчасць торфабрыкетаў.
* ТАА «Мідывісана». Спецыялізацыя — фургоны «Любава», штабныя машыны.
* ААТ «Смалявіцкі райаграсервіс». Спецыялізацыя — раслінаводства і жывёлагадоўля.
* ААТ «Смалявічы бройлераў» аддзяленне «Парыжская камуна». Спецыялізацыя — раслінаводства.
* ААТ «Смалявіцкі РКБА» (4 комплексна-прыёмных пункта), Смалявіцкае райпо.

## Літаратура 
* Административно-территориальное устройство БССР: справочник: в 2 т. / Главное архивное управление при Совете Министров БССР, Институт философии и права Академии наук БССР. — Минск: «Беларусь», 1985―1987.
* Административно-территориальное устройство Республики Беларусь (1981—2010 гг.): справочник. — Минск: БелНИИДАД, 2012. — 172 с.


Катэгорыя:Былыя сельсаветы Мінскага раёна
Катэгорыя:Сельсаветы Беларусі, утвораныя ў 1924 годзе